정조 6년
壬寅六月二十六日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行吏曹判書李命植。右參贊鄭尙淳。兵曹判書鄭好仁。江華留守金熤。工曹判書徐有慶。刑曹判書李性源。行副司直金魯鎭。禮曹判書徐有隣。判尹鄭昌聖。咸春君李昌運。訓鍊都正李柱國。兵曹參判徐有寧。吏曹參判鄭一祥。左尹蔡弘履。禮曹參判金文淳。校理金履正。右承旨金宇鎭。記事官李祖承。事變假注書馬思仁。兼春秋金健修金鳳顯。以次進伏訖。命善曰。日熱愈往愈甚。聖體。若何。上曰。一樣矣。命善曰。近來水剌之節。亦若何。上曰。厭進之症。亦一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。備堂進不進單子。修正入啓。而禁將李敬懋。入闕之後。以病不得入侍矣。上曰。禁將之病。果何如。命善曰。關膈甚重。擔曳出去矣。命善等曰。臣等俄於閤外。伏見備忘記下者。有澤徵解枷之命。而又以有已例爲敎。臣等雖未知其已例之如何。而已例之有無姑捨。澤徵之罪。豈有一半分可恕之道乎。與有白爛漫相議。綢繆同情之狀。已出於有源之招。其窮凶絶悖之節。綻露無餘。詞證昭著。有白澤徵。一而二二而一者也。安有輕重之間哉。今者此命。雖出於恤囚之聖意。而實非審獄之道。伏願亟收澤徵解枷之命焉。上曰。予意豈無攸在乎。澤徵疏語。雖極凶慘。究其事則情也。有白之疏。言言絶悖。節節窮凶。究其事則跡也。情跡有異。故欲爲輕重於其間也。命善曰。旣曰重囚。仍以解枷。則國綱有損。獄體反輕。政院雖爲頒布。禁府決不奉承矣。樂性曰。罪惡昭著。奸情綻露。與有白無異。而其所設施排布之狀。反有甚焉。如此重囚。豈有解枷之理哉。福源曰。若於重囚而解枷。則安有囚南間之意乎。旣囚南間。則亦安有解枷之理哉。重獄體防奸弊之道。決不可解枷矣。上曰。予非不思乎此也。有源之所供。雖得眞贓。而事面差異於渠口之自招。捕廳之詞案。非不明白。而法意似異於王府之捧供。今者解枷之命。亦由是也。此豈非審克之一道乎。命善曰。審克之聖意。臣等非不欽仰。而有源者。卽有白之同己。則同己之事爲同己者。豈有不知之理哉。有源納供。如是丁寧。爛漫綢繆之狀。旣已畢露。今無可疑之端。且王府與捕廳。雖有輕重之別。而其所取服。實無間焉。豈以捕廳之供。爲歇後看也。然則澤徵亦亘萬古所無之逆也。三尺至嚴。安以情跡之間。分以二之。低仰輕重哉。上曰。捕廳盤問時。有源所供。捕將詳言之。柱國曰。當初澤徵疏出之前。有白與澤徵。相議同呈矣。澤徵先呈前疏。故有白後有此疏。而有白之疏。亦澤徵之意云。以此究之。其所爛漫之狀。昭不可掩矣。命善等曰。臣等俄已陳達。而未蒙許可矣。有源之供。如是無疑。則澤徵之罪。於此畢露。乞收成命焉。上曰。天下事。莫過於順物情。順物情然後。可以解惑矣。有白之疏。通一篇皆是詬辱之說。屬於上躬事。予不必索言。而語逼慈聖然耶云云之說。豈臣子所敢發口之事耶。且於母事之地。比之不敢比之處。擬之不敢擬之事。亂臣賊子。何代無之。而如許凶疏。往牒所無。此則決不可尋常處之。至於澤徵疏。則揷入句語。隱映說去。驟看則似無深罪之端。或有稱名疏者云。人心之誑惑。亦已甚矣。是以。俄下解枷之命。蓋出於待其情跡之畢露。更爲處分。非是顧惜一澤徵而然也。命善等曰。如有一分秉彝之心者。一見此疏。蓋知其凶慘。孰不憤惋乎。前者上疏。已渠斷案。而今於有白。腸肚相連。聲氣暗通。於此於彼。治獄之道。不可以輕重處之也。上曰。有源之招。雖曰無疑。有異於有白。有白鞫招。更發其綢繆同情之狀。則雖加此之刑。未爲不晩。俄下備忘。實有深量矣。有隣曰。和應之跡。今已綻露無餘。若於此囚而解枷。則國法之損傷。已無可言。獄體之疎虞。莫甚於此矣。上曰。大義所在。如日中天。人皆得而見之。然後方知光明正大。豈可以一有源之招。爲斷案耶。昔在長陵朝仁居之獄。崔晛緊出逆招。而以晛之在臺閣時。善於言事。特命勿問。至今爲盛事矣。今於澤徵。非不欲嚴加處分。而向者之疏。托以應旨。有情無情姑捨。亦係言事。語意雖極凶慘。人多未曉。若於鞫招畢露之後。以正典刑。則豈不光明正大乎。命善等曰。此等凶疏。不可以言事論也。有白。卽窮天地亘萬古所無之逆。而爲澤徵指使。則其在王章。難逭巨魁之誅。不可一時容貸。況於解枷乎。命宇鎭。讀奏政院啓辭。命善曰。政院之繳還。是矣。上曰。此非繳還之事。仍命書批旨。上曰。注書出去。此批答。卽爲分付。俄下備忘。亦卽頒布。可也。賤臣承命出傳。上曰。丙丁之獄。皆出於誑惑人心。以售其計。而今者澤徵。以疑似之事。先發於前。有白。以詬罵之說。繼發於後。誑惑人心之狀。反有甚於丙丁之逆。朝廷有何負於渠輩。而渠輩之自干王章。乃如是耶。命善曰。從古惡逆。不知何限。而豈以構虛鑿空之事。肆然筆之書。登諸章奏者乎。誑惑人心。網打朝紳之計。自可難掩矣。有隣曰。澤徵發之於前。以售誑惑。有白應之於後。全事詬辱。其和應情節。締結腸肚。於斯畢露。覆載難容。乞賜處分焉。上曰。其瀜結醞釀之罪。不過談笑而處之。大抵怪鬼輩。疊生層出。猶不革心。犯我邦憲。此無他。近來朝廷之上。不得寧謐。朝東暮西。靡有止泊。安得此輩之不然也。予深以爲慨也。命善等曰。聖敎至此。臣等誠不勝惶悚矣。臣等若得同寅協恭。則夫安有亂逆之如是跳踉也。臣等亦自知臣等之罪也。命善曰。白徵之罪。可勝誅哉。始焉誑惑。終以詬罵。鞫庭肆惡。前或有之。而至於章奏間凶言悖說。實是萬古所未聞也。此不可尋常處之。臣等於再昨。先以拿捕爲請。而旣拿之後。不可不設鞫。而此時雖不得用刑。一向伈伈。恐或有獄老生奸之慮。臣等謂如捕廳刑曹之例。姑先設鞫嚴問。期於得情。以爲待用刑。快正王法之地。宜矣。上曰。用刑雖非其時。事係至重。何礙於是。予則謂用刑。可也。命善曰。兩賊醞釀之狀。排布之跡。極爲叵測。豈無意外之慮乎。設鞫不可遲延矣。樂性曰。一番納供。難以取服。不可不施威嚴問矣。福源曰。旣是鞫囚。則豈有囚之而已。不覈情節之理哉。上曰。推鞫非不欲爲之。而獄情若得漏泄。則此是人鬼關頭。豈非深慮處耶。必可審愼防守。無或疎漏。然後可保無他。此則惟在於卿等矣。柱國曰。漏泄獄情。是係紀綱。臣於捕廳推覈時。擧行三四人外。亦不入之矣。上曰。此時人心。有不可恃。豈無種種漏泄之事也。旣入鞫囚者。已無可言。而雖出於招辭。不無從輕重參量之道。則豈非人鬼關頭耶。予之所慮。只在漏泄獄事。大抵如澤徵者。立朝四十餘年。必多相親之人。若以相親之人。順口亂招。則人人疑懼。自相不保。此則不必問之。只以今番同議之人。發問。可也。命善等曰。臣等亦熟知矣。樂性曰。此賊此事。必有不逞之徒慫慂之致。尤極憤痛矣。至於卽今廷臣。豈或有參涉之理乎。上曰。卿言是矣。爲今日臣子者。豈有與聞也。命善曰。臣等先宜推問。以覈情節之地。好矣。樂性曰。推鞫。不可不卽卽爲之之事矣。命書傳敎曰。推鞫爲之。有隣曰。今承下敎。輿情之抑鬱。可以少紓矣。上曰。昨日政院之請罪禁府都事。甚得體矣。罪人發捕之後。搜探文書。卽是不易之典。而多時遲滯。此亦稽忽之一端矣。命善曰。都事擧行。甚爲怪駭矣。上曰。兩囚之情狀。實有不可知者。聲氣何以相通。腸肚何以相連也。有白之疏。全事詬辱。言之汚口。而澤徵之疏。以虛妄之說。遂誑惑之計。至芟刈斬伐之語。肆然書出。宿處難忘。雖有顧惜之心。安敢若是。人心世道。何以至此之極也。命善曰。有白之事。非渠自斷。澤徵之疏。亦非渠心。窩窟未破。情節未露。故怪鬼不逞之徒。疊生層出。實非細憂也。上曰。今者緩獄。全出於反側者自安之意。認賊爲子。推心置腹。豈非鎭安之道乎。命善等曰。聖敎至此。孰不欽仰。而至於今番之事。非比尋常。根柢未破。窩窟漸固。必如醫者之治腫。發其根核。然後可無後慮矣。命書榻敎曰。同義禁李敬養。許遞。前望單子入之。待下批。牌招察任。上曰。禁府堂郞備員。然後可以開坐矣。命善曰。推鞫有命。禁府堂上有闕代。都事汰去代。令該曹。卽爲口傳差出。何如。上曰。依爲之。出擧條宇鎭曰。禁府都事中老病人。以閑司相換事。命下矣。招問本府吏。則別無老病人云矣。上曰。昨日。本府以沈擇之入直云。豈於此時。以不解事之人。守府乎。不可無變通。以年老人及沈擇之。相換閑司。可也。命書傳敎曰。禁府都事。多是生疎之人云。擧行每致生頉。令該曹。以年少解事人。口傳相換。命植曰。禁府都事中。向以還差人。雖爲仕滿。有待下敎陞遷之命矣。今可相換之人。皆在其中。未知何以爲之乎。上曰。飭已施矣。何拘於是。以此意。出擧條。可也。命植曰。向來汰去。更爲付職。禁府都事無特敎。無得序遷事。有下敎矣。今此丁志德。旣以仕滿出六。則其他都事。亦依此遷轉乎。上曰。依爲之。出擧條命善曰。卽見江原監司金熹報備局辭緣。則以爲。高城郡還穀中。耳牟稷數。甚夥多。民受其弊。依江陵等三邑例。該郡會付稷一千四百餘石。耳牟二千三百四十餘石。各限折半準折。代捧爲請矣。非其土宜。則民有艱覓之患。代以準折。則穀無見縮之弊。且有三邑之例。宜施一視之政。高城所在耳牟稷元數中。依所請。限折半以相當穀準折代捧事。分付。何如。上曰。依爲之。出擧條命善曰。卽見咸鏡監司鄭元始報備局辭緣。則以爲。文川所在私賑穀。數甚零星。三衙門穀中。折米四百石相換。取用於賑資。以此移錄爲請矣。當初賑資請得時。三衙門穀物則雖不擧似。而本郡所在交濟私賑等名色。本自不敷。旣無以繼巡分俵。則姑就留儲中。相換取用。事甚便當。在前亦多有推移補賑之例。折米四百石。依所請換錄事。分付。何如。上曰。依爲之。出擧條命善曰。判義禁來詣闕外云矣。上曰。何不入侍也。命善曰。徵討義重。不得不入城。而難以備堂入侍云矣。上曰。過矣。卽爲入侍事。注書出去。分付。賤臣承命出。與判義禁金鍾秀偕入進伏。上曰。近來卿之親病。何如。鍾秀曰。尙未差復矣。好仁曰。禁軍祿試射。今當爲之。而連値齋日。以無故日擧行。何如。上曰。唯。好仁曰。頃於褒貶啓目中。訓鍊僉正。本院以中字書送。而臣矇不覺察。以上字混書入啓。臣則惶恐待罪矣。上曰。其貶目云何。好仁曰。損體。宜警云矣。上曰。旣以損體爲目。則安可書上乎。覺察之後。何不卽爲首實。而今始筵奏耶。兵判斷無他情。而今此所奏。殆同分疏。此不過一字之失。累經入侍。昨又呈疏。則何無一言及之耶。事近稽忽。跡涉掩置。甚非矣。履正曰。臣有區區所懷。敢此仰達。考績黜陟之法。不輕而重。旣書其貶考於所主殿最之處。則不敢低昂於其間。事理當然。而兵曹判書鄭好仁。乃於訓鍊院貶目旣封之後。改其中考。置諸上考。題目相左。物情駭惑。而不卽自引於開拆之時。又不首實於封章之日。恬然自居。登筵面陳。意在漫漶。身爲本兵之將臣。如許無嚴。臣實初見。大關後弊。不可但已。臣謂兵曹判書鄭好仁。亟施譴削之典。宜矣。上曰。貶題之當初誤書。雖因失於照檢。然其覺悟之後。不卽首實。開坼時。旣不勿施。都政日。又不引罪。了無釐改之意。顯有漫漶之嫌。職是本兵。委毗不輕。則此等小事。如是掩蔽。譴削之典。未知其爲過。依爲之。出擧條命書榻敎曰。兵曹判書前望單子入之。上曰。俄已下敎矣。渠亦北面於今日。則焉敢於母事之地。以窮凶絶悖之說。肆然書道。以及於誣我慈聖乎。人心世道。至於此極。他尙何說。命善曰。此全出於誑惑之計。必有指嗾者矣。上曰。此之謂誑惑。猶屬歇後。自首至末。通一篇。皆是詬辱朝廷之說。伊時諸承旨。皆面無人色。而藥房提調。至有徑出之事。此是聲討之不暇。安可徑出也。甚可怪矣。慈聖大計。至謂然耶云云。刑判亦見之乎。性源曰。臣於伊日。適在政院。皆已見之。誠亘萬古所無之逆也。上曰。予於澤徵。豈有一分顧惜之意也。以方寸。可揆諸千里。蓋難拂者人情。人情如水之趨下。夫何以逆之仔細看過。然後可知其疏之陰慘。是以。跡則未彰。而乾道昭昭。今番有白之事出矣。十一字六字之說。已極醜悖。而至於言及慈聖處。自上亦不可向道於臣下。臣下固不敢容喙於其間。所謂有白。貧賤無依。救死不贍之類也。澤徵自開城經歷遞來之後。多聚財貨。給錢於有白。圖出凶疏。渠自誑惑於前。買人詬辱於後者。詞證具著。明若觀火。然以渠前疏觀之。則人多未知其情狀之凶慝悖惡。是故。欲輕於有白。以解世人之惑。予意豈無攸在也。命善曰。聖意所在。臣等豈不仰認。而國體之損。不可不念。獄法之重。不可低仰矣。上曰。判義禁之意。如何。鍾秀曰。疑亂世情。誣毁君父。鑿空說去。必售其計者。亂賊之本來伎倆。此臣所嘗腐心痛骨者也。自丙丁以來。亂逆層生疊出。全事誑惑人心。誣毁君父。而今此之凶逆。有浮於丙丁之獄。卽往牒所無之一變怪也。聖敎至此。如有一分可恕之道。則臣等將順之不暇。豈敢覆逆乎。推鞫卽爲擧行。情節期於査得。或有輕重。則其時處分。似不晩矣。上曰。臺諫備員然後。推鞫時可以進去耶。命善曰。然矣。命書榻敎曰。臺諫許遞。代前望單子入之。宇鎭曰。推鞫事。命下矣。新除授兩司諸臺。待下批。竝卽牌招。以爲進去之地。何如。上曰。依爲之。出擧條履正曰。臣卽伏見備忘下者。罪人澤徵解枷之命。寔出於我聖上深慮之盛德。孰敢不欽仰贊嘆。而第念澤徵之負犯。實與有白。一而二二而一也。其爛議之跡。誑惑之節。昭著於捕廳招辭。情節綻露之後。始蒙允許。臺請具格拿囚。則今此解枷之敎。臣不勝滋惑憂憤也。伏乞亟收成命焉。上曰。已諭於政院禁堂矣。出擧條履正曰。人臣事君之道。討逆爲大。前後鞫獄。臣以問郞。連參訊囚。詳知其情節。而元惡大憝。尙今假息。共戴一天。此爲群下不誠之辜。而惟我殿下。當斷不斷。一例靳允。以致彝倫斁絶。亂逆層生。至於國榮德相之逆節而極矣。且今新賊之萬萬凶慘。亦由於王綱不振。義理將晦之致。伏願聖上。廓揮乾斷。前後合辭之諸賊。亟從三司之請。是臣千萬之祝也。上曰。已諭於前後三司矣。出擧條履正曰。罪人逮捕之後。自本府發送都事。使之搜探文書於罪人之所居。自是應行之典。而今番澤徵就捕之時。只爲取來於所注之旅店。而不卽擧行於原居之鄕廬。事甚疎忽。臣謂當該禁府堂上。從重推考。宜矣。上曰。依爲之。出擧條履正曰。罪人澤徵。旣囚南間。負犯至重。而所帶工議。尙不變通。極爲駭痛。臣謂罪人澤徵職名。亟去朝籍。宜矣。上曰。亟去之律。未之前聞。爲先以改差。捧傳旨。可也。出擧條上曰。問郞。以可合人差下。可也。命善曰。司僕寺正洪文泳。前司諫尹長烈。副司果李敬一。校理金履正。問事郞廳差下。其中時無職名人。令該曹口傳付軍職。使之冠帶常仕。何如。上曰。依爲之。出擧條命書榻敎曰。推鞫處所。以本府爲之。上曰。禁府都事中。丁志德有老母云。今日政。亦爲相換。好矣。命植曰。七月初三日。爲仕滿之日。他司無相當窠相換處矣。上曰。然則陞六。可也。命植曰。仕未滿前。似難陞擬矣。命善曰。都政時。旣有未滿十日以上陞遷之例。今承筵敎。似無所礙矣。上曰。如有窠。今日政擧行。可也。命書榻敎曰。政官牌招開政。臺諫前望落點後。上曰。兩司卽爲牌招。命書榻敎曰。刑曹參議李在學許遞。前望單子入之。待下批。牌招察任。賤臣承命出。持入刑曹參議前望單子。上曰。以李養鼎落點。卽爲牌招事。分付。賤臣承命出傳。上曰。夢獜移送刑曹。然後可以推覈。捕將以此擧行。可也。命備堂先退。上曰。諸罪人問目。大臣相議。以代撰爲之。可也。命退。諸臣以次退出。